Moses Mabhida-geweld: Drie wil skuldig pleit | Maroela Media
Drie verdagtes wat in hegtenis geneem is in verband met die geweld wat uitgebreek het ná ŉ sokkerwedstryd op 21 April by die Moses Mabhida-stadion in Durban, het Donderdag in die hof verskyn.
Siphosenkosi Knowledge Memela (35), John Sibongiseni Khumalo (29) en Khwezilomso Madiba (35) het op aanklag van openbare geweld in die Durban-landdroshof verskyn. Brig. Jay Naicker, woordvoerder van die polisie, het gesê al drie beskuldigdes het aan die hof aangedui dat hulle van voorneme is om skuld te beken op die aanklag teen hulle.
Memela, Khumalo en Madiba is al drie op borgtog van R1 000 elk vrygelaat en moet op 25 Mei weer in die hof verskyn. As deel van hul borgtogvoorwaardes mag die drie mans glad nie weer sportgeleenthede bywoon nie.
Maroela Media het vroeër berig die geweld waarby die drie beskuldigdes glo betrokke was, het ontstaan die oomblik toe die eindfluitjie blaas by ŉ Nedbank Cup-halfeindstryd tussen Kaiser Chiefs en Free State Stars. Die Chiefs het die wedstryd met 2-0 verloor.
Honderde ondersteuners het op die veld gestorm en spelers en veiligheidswagte moes vir hul eie veiligheid vlug. Terwyl die wedstrydkameras steeds die gebeure vasgevang het, het toeskouers stadionstoele aan die brand begin steek, skareversperrings en toegangshekke beskadig, kameratoerusting vernietig en ŉ veiligheidswag aangerand. Altesaam 18 mense is in die voorval beseer.
Hoe gaan julle hulle stop om nie weer sportgeleenthede by te woon nie – hulle kan ander mense intimideer om dit te doen. Hulle moes agter tralies gebly het.
Die hof buig vooroor net omdat hulle gaan skuldig pleit? Openbare geweld grens aan sedisie maar dit is so afgewater dat selfs die polisie deesdae deelneem . Mag nie sportgeleenthede bywoon nie …… dis lagwekkend
Hoe gaan hulle dit regkry en wie gaan betaal vir die skade wat gedoen is? Dis belaglik hulle moet net nie meer vir hulle die stadion gee vir hulle sokker nie. Gee hulle groot oop stuk veld waar daar niks is om te plunder.
AG asb tog · 2 maande gelede
Kom ek wed jou hulle gaan OM VERSKONING mag vra en dan word hulle VERGeWE . geen eise of tronkstraf nie .. eintlik ‘n Rooi Tshirt en ‘n beret!
Laat die skuldiges die skade moet betaal. Dalk gemeenskapswerk tot skuld terugbetaal is. Dit moet vir alle skade geld soos by proteste ook. Straf hulle beursies.